Document ID: 32006D0330

KOMISJONI OTSUS,
5. aprill 2006,
millega muudetakse otsust 2005/432/EÜ, milles sätestatakse loomade ja inimeste terviseohutuse nõuded ning näidissertifikaadid inimtoiduks ettenähtud lihatoodete impordiks kolmandatest riikidest ning tunnistatakse kehtetuks otsused 97/41/EÜ, 97/221/EÜ ja 97/222/EÜ
(teatavaks tehtud numbri K(2006) 1319 all)
(EMPs kohaldatav tekst)
(2006/330/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 1992. aasta direktiivi 92/118/EMÜ, millega sätestatakse selliste toodete ühendusesisest kaubandust ja ühendusse importimist reguleerivad loomade ja inimeste tervishoiunõuded, mille suhtes ei kohaldata direktiivi 89/662/EMÜ A-lisa I peatükis ja patogeenide puhul direktiivis 90/425/EMÜ osutatud ühenduse erieeskirjades sätestatud nõudeid, (1) eriti selle artikli 10 lõike 2 punkti c,
võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (2) esimest lõiku ja artikli 8 lõiget 4 ning artikli 9 lõike 2 punkti b ja artikli 9 lõike 4 punkte b ja c,
ning arvestades järgmist:
(1)
Nõukogu 21. detsembri 1976. aasta otsusega 79/542/EMÜ (millega koostatakse loetelu kolmandate riikide või kolmandate riikide osade kohta ja sätestatakse loomatervishoiu- ja tervisekaitsenõuded ning veterinaarsertifitseerimise tingimused teatavate elusloomade ja nende värske liha impordil ühendusse) (3) kehtestatakse loomatervishoiunõuded elusloomade (välja arvatud hobuslaste) ning kõnealuste loomade värske liha (välja arvatud lihavalmististe) impordiks ühendusse.
(2)
Komisjoni otsusega 2005/432/EÜ (4) kehtestatakse loomade ja inimeste terviseohutuse nõuded teatavate lihatoodete saadetiste importimiseks ühendusse, sealhulgas loetelu kolmandatest riikidest ja kolmandate riikide osadest, millest selliste toodete importimist lubatakse. Kõnealuse otsusega kehtestatakse ka terviseohutuse ja veterinaarsertifikaatide näidised ning eeskirjad nende toodete puhul nõutavate töötlemisviiside kohta.
(3)
Vajaduse korral tuleb tagada ühendusse värske liha importimisel kolmandate riikide täpne piirkondadeks jaotamise vastavus, eriti Brasiilia, Namiibia ja Lõuna-Aafrika Vabariigi puhul, tagamaks, et lihatoodetes kasutatud liha ei ole pärit niisuguste ettevõtete loomadelt, mille suhtes on haiguse kaalutlustel kasutatud piiranguid, samuti selgitada rupsi kasutust teatavates lihatoodetes ning selgelt kindlaks määrata nõuded lihatoodetes kasutatavale metslinnulihale.
(4)
Serbia ja Montenegro on eraldiseisvate tolliterritooriumitega vabariigid, mis moodustavad liitriigi. Seepärast tuleks nad eraldi lisada nende kolmandate riikide ja kolmandate riikide osade nimekirja, millest lubatakse lihatooteid importida.
(5)
Seepärast tuleks otsust 2005/432/EÜ vastavalt muuta.
(6)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2005/432/EÜ muudetakse järgmiselt.
1.
Artikkel 4 asendatakse järgmisega:
“Artikkel 4
Loomatervishoiu nõuded lihatoodete päritolu ja töötlemise suhtes
Kui I lisa punktides 1 ja 2 sätestatud nõuded lihatoodete päritolu ja töötlemise kohta on täidetud, lubavad liikmesriigid nende lihatoodete importi, mis pärinevad järgmistest kolmandatest riikidest ja kolmandate riikide osadest:
a)
lihatoodete puhul, mis ei kuulu I lisa punkti 2 alapunkti a alapunkti ii kohasele eritöötlemisele, II lisa 2. osas loetletud kolmandatest riikidest ja kõnealuse lisa 1. osas loetletud kolmandate riikide osadest;
b)
lihatoodete puhul, mis kuuluvad I lisa punkti 2 alapunkti a alapunkti ii kohasele eritöötlemisele, II lisa 2. ja 3. osas loetletud kolmandatest riikidest ja kõnealuse lisa 1. osas loetletud kolmandate riikide osadest.”
2.
I, II ja III lisa asendatakse käesoleva otsuse lisa tekstiga.
Artikkel 2
Käesolevat otsust kohaldatakse alates 1. juulist 2006.
Loomade ja inimeste terviseohutuse sertifikaate, mis on väljastatud enne käesoleva otsuse kohaldamise kuupäeva, võib kasutada kuni 1. oktoobrini 2006.
Artikkel 3
Käesolev otsus on adresseeritud liikmesriikidele.
Brüssel, 5. aprill 2006

Labels: 0
3
17
5